บริษัท เอฟเอ็นเอส โฮลดิ้งส์ จำกัด (มหาชน) และบริษัทย่อย

(เดิมชื่อ บริษัท ฟินันซ่า จำกัด (มหาชน))

งบการเงินสำหรับปีสิ้นสุดวันที่ 31 ธันวาคม 2565

และ

รายงานของผู้สอบบัญชีรับอนุญาต

**รายงานของผู้สอบบัญชีรับอนุญาต**

**เสนอ** **ผู้ถือหุ้นบริษัท เอฟเอ็นเอส โฮลดิ้งส์ จำกัด (มหาชน) (เดิมชื่อ บริษัท ฟินันซ่า จำกัด (มหาชน))**

*ความเห็น*

ข้าพเจ้าได้ตรวจสอบงบการเงินรวมและงบการเงินเฉพาะกิจการของบริษัท เอฟเอ็นเอส โฮลดิ้งส์ จำกัด (มหาชน) และบริษัทย่อย (เดิมชื่อ บริษัท ฟินันซ่า จำกัด (มหาชน)) (กลุ่มบริษัท) และของเฉพาะบริษัท เอฟเอ็นเอส โฮลดิ้งส์ จำกัด (มหาชน) (เดิมชื่อ บริษัท ฟินันซ่า จำกัด (มหาชน)) (บริษัท) ตามลำดับ ซึ่งประกอบด้วยงบแสดงฐานะการเงินรวมและ  
งบแสดงฐานะการเงินเฉพาะกิจการ ณ วันที่ 31 ธันวาคม 2565 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวมและงบกระแสเงินสดเฉพาะกิจการ สำหรับปีสิ้นสุดวันเดียวกัน รวมถึงหมายเหตุซึ่งประกอบด้วยสรุปนโยบายการบัญชีที่สำคัญและเรื่องอื่น ๆ

ข้าพเจ้าเห็นว่า งบการเงินรวมและงบการเงินเฉพาะกิจการข้างต้นนี้แสดงฐานะการเงินรวมและฐานะการเงินเฉพาะกิจการของกลุ่มบริษัทและบริษัท ตามลำดับ ณ วันที่ 31 ธันวาคม 2565 ผลการดำเนินงานรวมและผลการดำเนินงานเฉพาะกิจการ และกระแสเงินสดรวมและกระแสเงินสดเฉพาะกิจการ สำหรับปีสิ้นสุดวันเดียวกันโดยถูกต้องตามที่ควรในสาระสำคัญตามมาตรฐานการรายงานทางการเงิน

*เกณฑ์ในการแสดงความเห็น*

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในวรรค  
*ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ*ในรายงานของข้าพเจ้า ข้าพเจ้ามีความเป็นอิสระจากกลุ่มบริษัทและบริษัทตาม*ประมวลจรรยาบรรณของผู้ประกอบวิชาชีพบัญชี รวมถึงมาตรฐานเรื่องความเป็นอิสระ* ที่กำหนดโดยสภาวิชาชีพบัญชี (ประมวลจรรยาบรรณของผู้ประกอบวิชาชีพบัญชี) ในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ตามประมวลจรรยาบรรณของผู้ประกอบวิชาชีพบัญชี ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

*เรื่องสำคัญในการตรวจสอบ*

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินรวมและงบการเงินเฉพาะกิจการสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

|  |  |
| --- | --- |
| **มูลค่าของเงินลงทุนในบริษัทร่วม และการประเมินการด้อยค่าของค่าความนิยม** | |
| อ้างอิงถึงหมายเหตุประกอบงบการเงินข้อ 3(ค), 3(ซ), 3(ญ), 9 และ 11 | |
| **เรื่องสำคัญในการตรวจสอบ** | **ได้ตรวจสอบเรื่องดังกล่าวอย่างไร** |
| ณ วันที่ 31 ธันวาคม 2565 กลุ่มบริษัทมีเงินลงทุนในบริษัทร่วมที่มีนัยสำคัญในงบการเงินรวมและงบการเงินเฉพาะกิจการจํานวน 1,892 ล้านบาท และ 1,970 ล้านบาท ตามลําดับ บริษัทร่วมแห่งหนึ่งประกอบธุรกิจร้านคาเฟ่ ร้านเบเกอรี่และร้านอาหารซึ่งมีผลขาดทุนสะสมจากการดำเนินงาน โดยมีต้นทุนขายและค่าใช้จ่ายในการขายและบริหารสูงขึ้นตามแผนการดำเนินงานการขยายสาขา ประกอบกับบริษัทได้รับผลกระทบจากภาวะเศรษฐกิจชะลอตัวจากการแพร่ระบาดของโควิด-19 ส่งผลให้รายได้จากการขายต่ำกว่าแผนการดำเนินงาน และบริษัทร่วมอีกแห่งหนึ่งซึ่งดำเนินธุรกิจพัฒนาอสังหาริมทรัพย์ซึ่งได้รับผลกระทบโดยตรงจากการแพร่ระบาดของโควิด-19 ส่งผลให้บริษัทรับรู้ขาดทุนสุทธิในช่วงสองปีที่ผ่านมา จึงมี ข้อบ่งชี้เรื่องการด้อยค่า เนื่องจากผลการดำเนินงานแตกต่างจากที่คาดการณ์และการประมาณการอย่างมีนัยสำคัญอาจส่งผลให้มูลค่าตามบัญชีสูงกว่ามูลค่าที่คาดว่าจะได้รับคืน | วิธีการตรวจสอบของข้าพเจ้ารวมถึง   * การสอบถามผู้บริหารและการทำความเข้าใจเกี่ยวกับกระบวนการระบุข้อบ่งชี้เรื่องการด้อยค่า การกำหนดหน่วยสินทรัพย์ที่ก่อให้เกิดเงินสดและกระบวนการ การทดสอบการด้อยค่า ซึ่งรวมถึงการจัดทำประมาณการกระแสเงินสด อัตราคิดลดและข้อสมมติที่สำคัญ * การประเมินความเหมาะสมของประมาณการกระแส เงินสดโดยเปรียบเทียบประมาณการในอดีตกับผลการดำเนินงานที่เกิดขึ้นจริง ความเหมาะสมของข้อสมมติที่สำคัญที่ใช้ในการจัดทำประมาณการกระแสเงินสดโดยเปรียบเทียบกับแหล่งข้อมูลทั้งภายในและภายนอก รวมถึงความสมเหตุสมผลของอัตราคิดลดโดยเปรียบเทียบกับค่าเฉลี่ยของอุตสาหกรรมที่บริษัทดำเนินกิจการอยู่ * ประเมินการจัดทำการวิเคราะห์ความอ่อนไหวของ ข้อสมมติหลักในการประมาณการกระแสเงินสดในอนาคต เพื่อพิจารณาผลกระทบต่อมูลค่าที่คาดว่าจะได้รับคืน |

|  |  |
| --- | --- |
| **เรื่องสำคัญในการตรวจสอบ** | **ได้ตรวจสอบเรื่องดังกล่าวอย่างไร** |
| นอกจากนี้ ณ วันที่ 31 ธันวาคม 2565 กลุ่มบริษัทมีค่าความนิยมจากการซื้อธุรกิจของบริษัทย่อยแห่งหนึ่งซึ่งประกอบธุรกิจ การลงทุนในงบการเงินรวมจำนวน 45 ล้านบาท ผู้บริหารทดสอบการด้อยค่าของค่าความนิยมทุกปี โดยการทดสอบจัดทำในระดับของหน่วยสินทรัพย์ที่ก่อให้เกิด เงินสดที่เกี่ยวข้องกับค่าความนิยมและคำนวณมูลค่าสุทธิ ที่คาดว่าจะได้รับคืนด้วยวิธีคิดลดกระแสเงินสด  กลุ่มบริษัทประเมินมูลค่าที่คาดว่าจะได้รับคืนของ เงินลงทุนในบริษัทร่วมและหน่วยสินทรัพย์ที่ก่อให้เกิด เงินสดที่เกี่ยวข้องกับค่าความนิยมโดยวิธีคิดลดกระแส เงินสดซึ่งผู้บริหารต้องใช้ดุลยพินิจในการกำหนด ข้อสมมติที่สำคัญที่ใช้ในการประมาณมูลค่าที่คาดว่า จะได้รับคืนประกอบด้วย ประมาณการกระแสเงินสดจาก ผลการดำเนินงานในอนาคตและอัตราคิดลดที่ใช้ในการ คิดลดประมาณการกระแสเงินสด ขาดทุนจากการด้อยค่าจะถูกรับรู้เมื่อมูลค่าที่คาดว่าจะได้รับคืนต่ำกว่ามูลค่าตามบัญชีของสินทรัพย์  การประเมินมูลค่าที่คาดว่าจะได้รับคืนของเงินลงทุนในบริษัทร่วมและการประเมินการด้อยค่าของค่าความนิยมเป็นเรื่องสำคัญในการตรวจสอบเนื่องจากความมีสาระสำคัญของรายการและการใช้ดุลยพินิจที่สำคัญของผู้บริหารในการประมาณการมูลค่าที่คาดว่าจะได้รับคืน  ซึ่งการกำหนดข้อสมมติและการเปลี่ยนแปลงข้อสมมติ อาจทำให้มูลค่าที่คาดว่าจะได้รับคืนเปลี่ยนแปลงไป | * การทดสอบการคำนวณมูลค่าที่คาดว่าจะได้รับคืนที่จัดทำโดยผู้บริหาร * การพิจารณาความเพียงพอในการเปิดเผยข้อมูลตามมาตรฐานการรายงานทางการเงิน |

|  |  |
| --- | --- |
| **มูลค่าของเงินลงทุนในตราสารทุนของบริษัทที่ไม่ได้จดทะเบียนในตลาดหลักทรัพย์** | |
| อ้างอิงถึงหมายเหตุประกอบงบการเงินข้อ 3(จ), 3(ฐ), 7 และ 22 | |
| **เรื่องสำคัญในการตรวจสอบ** | **ได้ตรวจสอบเรื่องดังกล่าวอย่างไร** |
| ณ วันที่ 31 ธันวาคม 2565 เงินลงทุนในตราสารทุนของบริษัทที่ไม่ได้จดทะเบียนในตลาดหลักทรัพย์ที่วัดมูลค่าด้วยมูลค่ายุติธรรมในงบการเงินรวมมีจํานวน 257 ล้านบาท การวัดมูลค่ายุติธรรรมของเงินลงทุนในตราสารทุนดังกล่าวใช้ข้อมูลที่ไม่สามารถสังเกตได้ เนื่องจากข้อมูลที่นํามาใช้ประกอบการพิจารณาไม่ได้มาจากราคาภายนอก ซึ่งจัดเป็นข้อมูลระดับ 3  ในการพิจารณามูลค่ายุติธรรมของเงินลงทุนในตราสารทุนเหล่านี้ ผู้บริหารต้องใช้วิจารณญาณในการเลือกใช้แบบจำลองในการวัดมูลค่า รวมถึงข้อสมมติและปัจจัยที่ไม่สามารถสังเกตได้หลายประการ ซึ่งการใช้แบบจำลองการวัดมูลค่าและข้อสมมติที่แตกต่างกันให้ผลการประมาณการมูลค่ายุติธรรมที่แตกต่างกันอย่างมีนัยสำคัญ  การวัดมูลค่าของเงินลงทุนในตราสารทุนในงบแสดงฐานะการเงินเป็นเรื่องสําคัญในการตรวจสอบเนื่องจากระดับความซับซ้อนในการประเมินมูลค่าเครื่องมือทางการเงินที่ถูกจัดลําดับชั้นของมูลค่ายุติธรรมเป็นข้อมูลระดับ 3 และความมีนัยสําคัญของการใช้วิจารณญาณและการประมาณการของผู้บริหารเกี่ยวกับการเลือกใช้วิธีการวัดมูลค่า ข้อสมมติและปัจจัยนำเข้าที่ไม่สามารถสังเกตได้หลายประการสำหรับการวัดมูลค่ายุติธรรมของเงินลงทุนเหล่านี้ | วิธีการตรวจสอบของข้าพเจ้ารวมถึง   * การสอบถามผู้บริหารและการทำความเข้าใจวิธีการ และขั้นตอนในการประเมินมูลค่ายุติธรรมของ เงินลงทุนในตราสารทุนของบริษัทที่ไม่ได้จดทะเบียนในตลาดหลักทรัพย์โดยพิจารณาปัจจัยต่าง ๆ ซึ่งอาจส่งผลกระทบต่อมูลค่ายุติธรรม * การประเมินเทคนิคที่ใช้ในการวัดมูลค่ายุติธรรมโดยพิจารณาลักษณะของธุรกิจของผู้ถูกลงทุนและเปรียบเทียบกับเทคนิคที่ใช้ในอุตสาหกรรม รวมถึงตั้งคำถามเกี่ยวกับข้อสมมติหลักที่ใช้ในการประเมินมูลค่าโดยเปรียบเทียบกับข้อมูลอุตสาหกรรมที่เผยแพร่ภายนอกและพิจารณาว่าข้อสมมติดังกล่าวสอดคล้องกับสภาพตลาดในปัจจุบันหรือไม่ * การทดสอบความสมเหตุสมผลของปัจจัยนําเข้าที่ ไม่สามารถสังเกตได้ที่มีสาระสําคัญที่ใช้ในแบบจําลองการคํานวณมูลค่ายุติธรรม โดยการเปรียบเทียบข้อสมมติและข้อมูลที่สำคัญที่ใช้ในอุตสาหกรรมเดียวกัน นอกจากนั้นข้าพเจ้ายังทดสอบการคำนวณการวัดมูลค่ายุติธรรมของเงินลงทุนในตราสารทุนที่จัดทำโดยผู้บริหาร * การพิจารณาความเพียงพอในการเปิดเผยข้อมูลตามมาตรฐานการรายงานทางการเงิน |

*ข้อมูลและเหตุการณ์ที่เน้น*

ข้าพเจ้าขอให้สังเกตหมายเหตุประกอบงบการเงินข้อ 16 ซึ่งได้อธิบายถึงการดำเนินงานที่ยกเลิกจากการจำหน่ายเงินลงทุนในบริษัทย่อยในส่วนงานธุรกิจหลักทรัพย์ ทั้งนี้ความเห็นของข้าพเจ้าไม่ได้เปลี่ยนแปลงไปเนื่องจากเรื่องนี้

*เรื่องอื่น ๆ*

งบการเงินรวมและงบการเงินเฉพาะกิจการของกลุ่มบริษัทและบริษัท สำหรับปีสิ้นสุดวันที่ 31 ธันวาคม 2564 ตรวจสอบโดยผู้สอบบัญชีอื่น ซึ่งแสดงความเห็นอย่างไม่มีเงื่อนไขตามรายงานลงวันที่ 24 กุมภาพันธ์ 2565

*ข้อมูลอื่น*

ผู้บริหารเป็นผู้รับผิดชอบต่อข้อมูลอื่น ข้อมูลอื่นประกอบด้วยข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและงบการเงินเฉพาะกิจการและรายงานของผู้สอบบัญชีที่อยู่ในรายงานนั้น ซึ่งคาดว่ารายงานประจำปีจะถูกจัดเตรียมให้ข้าพเจ้าภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่นและข้าพเจ้าไม่ได้ให้  
ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการ คือ การอ่านข้อมูลอื่นตามที่ระบุข้างต้นเมื่อจัดทำแล้ว และพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและงบการเงินเฉพาะกิจการหรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับผู้มีหน้าที่ในการกำกับดูแลและขอให้ทำการแก้ไข

*ความรับผิดชอบของผู้บริหารและผู้มีหน้าที่ในการกำกับดูแลต่องบการเงินรวมและงบการเงินเฉพาะกิจการ*

ผู้บริหารมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ ผู้บริหารรับผิดชอบในการประเมินความสามารถของกลุ่มบริษัทและบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่องเว้นแต่ผู้บริหารมีความตั้งใจที่จะเลิกกลุ่มบริษัทและบริษัท หรือหยุดดำเนินงานหรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแลมีหน้าที่ในการกำกับดูแลกระบวนการในการจัดทำรายงานทางการเงินของกลุ่มบริษัทและบริษัท

*ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ*

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือ  
ความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์ได้อย่างสมเหตุสมผลว่ารายการที่ขัดต่อข้อเท็จจริงแต่ละรายการหรือ  
ทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจและการสังเกตและสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

* ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่า  
  ความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน   
  การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน
* ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของ  
  กลุ่มบริษัทและบริษัท
* ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและ  
  การเปิดเผยข้อมูลที่เกี่ยวข้องซึ่งจัดทำขึ้นโดยผู้บริหาร
* สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของผู้บริหารและจากหลักฐานการสอบบัญชีที่ได้รับ สรุปว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทและบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้สังเกตถึงการเปิดเผยข้อมูลในงบการเงินรวมและงบการเงินเฉพาะกิจการที่เกี่ยวข้อง หรือถ้าการเปิดเผยข้อมูลดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้  
  กลุ่มบริษัทและบริษัทต้องหยุดการดำเนินงานต่อเนื่อง
* ประเมินการนำเสนอโครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยข้อมูลว่างบการเงินรวมและงบการเงินเฉพาะกิจการแสดงรายการและเหตุการณ์ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่
* ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง   
  การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับ  
ความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้า  
เชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระและการดำเนินการเพื่อขจัดอุปสรรคหรือมาตรการป้องกันของข้าพเจ้า

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบ  
งบการเงินรวมและงบการเงินเฉพาะกิจการในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชีเว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

(สุรีย์รัตน์ ทองอรุณแสง)

ผู้สอบบัญชีรับอนุญาต

เลขทะเบียน 4409

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

22 กุมภาพันธ์ 2566